Julie Rademacher (S), 2011-05-26:
Mange tak.
En voldtægt er noget af det værste, man overhovedet kan blive udsat for som menneske.
Jeg tænkte: Hvad gør man egentlig, hvis det forfærdelige sker for en?
Og jeg kan huske, at min mor fortalte, at noget af det værste er bagefter at skulle bearbejde hændelsen, undgå at blive traumatiseret og igen kunne stole på og turde give sig hen i et samliv med et andet menneske.
I Danmark har vi tilbud om mange behandlinger, og jeg tror, at vi alle er enige om, at der også for voldtægtsofre skal være de bedste muligheder for at få den bedst mulige behandling.
Derfor hilser Socialdemokraterne SF's forslag om mere ensartede og forbedrede tilbud til ofre for voldtægt eller voldtægtsforsøg i hele landet meget velkommen.
Det er et utrolig godt og gennemarbejdet forslag, som vil give voldtægtsofre i hele Danmark langt bedre muligheder for både akut behandling og opfølgende behandling efter en voldtægt.
Og der er, så vidt jeg har forstået, fundet en reel finansiering af forslaget.
Lad mig her kort opridse relevante udpluk fra forslaget: Vi mener, at voldtægtsofre, som henvender sig inden for 6 måneder efter hændelsen, skal kunne få behandling på et center for voldtægtsofre.
Vi mener, det er rimeligt, at voldtægtsofre skal tilbydes en retsmedicinsk undersøgelse inden for rimelig tid, uanset om der er sket anmeldelse til politiet.
Voldtægtsofre har krav på akut opfølgende psykologbehandling ud fra deres behov samt tilbud om gruppeterapi.
Det må være helt rimelige krav, når man er blevet udsat for noget så forfærdeligt.
Samtidig mener vi også, at man som offer skal tilbydes hjælp fra socialrådgivere, der er knyttet direkte til centeret.
Der oprettes også med det her tilbud til de pårørende om hjælp til at håndtere egne reaktioner og til at kunne støtte offeret igennem en svær periode.
Ligeledes tager forslaget højde for, at der kan mægles i gråzonesager, da voldtægtssager kan være meget vanskelige.
Disse initiativer skal gerne i modsætning til i dag, hvor der er sporadiske tilbud om behandling, afhængigt af hvor man bor i landet, være tilgængelige, så man, uanset om man bor i Tønder eller Esbjerg, Kolding eller København, kan få tilbuddene.
Socialdemokraterne mener, at det er afgørende for et voldtægtsoffer, at der er en hurtig og professionel behandling for på sigt at kunne leve et lykkeligt liv uden for store traumer.
Alt for mange ofre lever med et tabu om hændelsen og med blandede følelser mellem skyld, skam, vrede og ydmygelse.
Alt for mange ofre efterlades og får måske ikke bearbejdet hændelserne, hvilket i alt for mange tilfælde også fører til lidelser som posttraumatisk stress-syndrom.
Procedurerne for modtagelse, undersøgelse og behandling bør være de samme, og dette imødekommer forslaget netop ved krav om døgnåben modtagelse med faciliteter til akut lægeundersøgelse, lokale til politiafhøring, mulighed for overnatning, sygeplejepersonale i døgnvagt, psykolog og socialrådgiver tilknyttet ordningen og læger i tilkaldevagter.
Dette er et udpluk af noget af det, som man med dette forslag vil hjælpe voldtægtsofre med.
Jeg sagde i starten af ordførertalen, at en voldtægt er noget af det værste, man overhovedet kan blive udsat for som menneske.
Jeg kan huske en veninde, som blev udsat for voldtægt, da jeg var teenager, og jeg kan huske, hvordan det gøs i mig over, hvilke konsekvenser det kan få for både krop og sjæl.
Hvis nogen skulle være i tvivl: Socialdemokraterne støtter forslaget om at hjælpe voldtægtsofre.
Jeg vil her til slut komme med en klar appel til Dansk Folkeparti: I sidste uge kunne vi erfare, at Dansk Folkeparti mener, at straffen for voldtægt skal sættes op.
Her i dag har medlemmerne af Folketinget altså en mulighed for at støtte et fremragende forslag for at hjælpe ofrene for voldtægt.
Hermed vil jeg forvente, at ikke kun Socialdemokraterne og SF vil støtte dette forslag, men at Dansk Folkeparti også vil være med til at hjælpe ofrene for voldtægt.